NARIADENIE KOMISIE (EÚ) 2023/128

z 18. januára 2023,

ktorým sa menia prílohy II, III a V k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí benalaxylu, bromoxynilu, chlórsulfurónu, epoxikonazolu a fenamifosu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 18 ods. 1 písm. b),

keďže:

(1) Maximálne hladiny rezíduí (ďalej len „MRL“) benalaxylu, bromoxynilu a fenamifosu sú stanovené v prílohe II k nariadeniu (ES) č. 396/2005. MRL chlórsulfurónu a epoxikonazolu boli stanovené v časti A prílohy III k uvedenému nariadeniu.

(2) Schválenie účinnej látky benalaxyl nebolo obnovené nariadením Komisie (EÚ) 2020/1280 (2), a to aj z dôvodov súvisiacich s ľudským zdravím. Platnosť uvedeného schválenia uplynula 31. júla 2021. Všetky existujúce autorizácie prípravkov na ochranu rastlín s obsahom tejto účinnej látky boli zrušené.

(3) V súvislosti s neobnovením schválenia benalaxylu Európsky úrad pre bezpečnosť potravín (ďalej len „úrad“) nemohol dospieť k záveru, že látka nemá vlastnosti endokrinného disruptora (3).

(4) Benalaxyl-M je schválená účinná látka na použitie v prípravkoch na ochranu rastlín. Definícia rezídua pre benalaxyl aj benalaxyl-M je „Benalaxyl vrátane ostatných zmesí konštitučných izomérov vrátane benalaxylu-M (suma izomérov)“. MRL benalaxylu na stolovom hrozne, zemiakoch, cesnaku, cibuli, šalotke, dyni červenej (vodovom melóne), hlávkovom šaláte a póre sú pre spotrebiteľov bezpečné a mali by sa zachovať, pokiaľ ide o povolené použitia benalaxylu-M na uvedených produktoch. V prípade muštového hrozna a dyne červenej (vodového melóna) existujúce MRL zodpovedajú maximálnym limitom rezíduí podľa kódexu (ďalej len „CXL“). Aj tieto hodnoty sú pre spotrebiteľov bezpečné a mali by sa zachovať v súlade s článkom 14 ods. 2 písm. e) nariadenia (ES) č. 396/2005. MRL v prípade povolených použití benalaxylu-M na baklažáne a rajčiakoch sú nižšie ako MRL pre benalaxyl. MRL v prípade benalaxylu na týchto produktoch by sa preto mali znížiť na súčasné MRL pre benalaxyl-M. V prípade sladkej papriky a semien repky neexistujú žiadne povolené použitia benalaxylu-M a neexistujú žiadne CXL ani dovozné tolerancie. MRL benalaxylu na uvedených produktoch by sa mali v prílohe II k nariadeniu (ES) č. 396/2005 znížiť na limit detekcie (ďalej len „LD“).

(5) Schválenie účinnej látky bromoxynil nebolo obnovené nariadením Komisie (EÚ) 2020/1276 (4), a to aj z dôvodov súvisiacich s ľudským zdravím. Platnosť schválenia uvedenej účinnej látky uplynula 31. júla 2021. Všetky existujúce povolenia prípravkov na ochranu rastlín s obsahom bromoxynilu boli zrušené a pre túto účinnú látku neexistujú žiadne CXL ani dovozné tolerancie. Preto je vhodné vypustiť MRL stanovené pre túto látku v prílohe II k nariadeniu (ES) č. 396/2005 v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a). MRL pre všetky produkty by sa mali stanoviť na úrovni LD v prílohe V k nariadeniu (ES) č. 396/2005 v súlade s článkom 18 ods. 1 písm. b) uvedeného nariadenia.

(6) Platnosť schválenia účinnej látky chlórsulfurón uplynula 31. decembra 2019 a žiadateľ nepredložil žiadosť o jej obnovenie. Všetky existujúce autorizácie prípravkov na ochranu rastlín s obsahom uvedenej účinnej látky boli zrušené. Pre chlórsulfurón neexistujú žiadne CXL ani dovozné tolerancie. Preto je vhodné vypustiť existujúce MRL stanovené pre túto látku v časti A prílohy III k nariadeniu (ES) č. 396/2005 v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a). MRL pre všetky produkty by sa mali stanoviť na úrovni LD v prílohe V k nariadeniu (ES) č. 396/2005 v súlade s článkom 18 ods. 1 písm. b) uvedeného nariadenia.

(7) Platnosť schválenia účinnej látky epoxikonazol uplynula 30. apríla 2020 a žiadateľ stiahol žiadosť o jej obnovenie. Všetky existujúce autorizácie prípravkov na ochranu rastlín s obsahom uvedenej účinnej látky boli zrušené. Pre epoxikonazol neexistujú žiadne CXL ani dovozné tolerancie. Preto je vhodné vypustiť existujúce MRL stanovené pre túto látku v časti A prílohy III k nariadeniu (ES) č. 396/2005 v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a). MRL pre všetky produkty by sa mali stanoviť na úrovni LD v prílohe V k nariadeniu (ES) č. 396/2005 v súlade s článkom 18 ods. 1 písm. b) uvedeného nariadenia.

(8) Schválenie účinnej látky fenamifos nebolo obnovené nariadením Komisie (EÚ) 2020/1246 (5), a to aj z dôvodov súvisiacich s ľudským zdravím. Platnosť schválenia uvedenej účinnej látky uplynula 23. septembra 2020. Všetky existujúce povolenia pre prípravky na ochranu rastlín s obsahom fenamifosu boli zrušené.

(9) V súvislosti s neobnovením schválenia fenamifosu úrad zistil niekoľko obáv (6) týkajúcich sa rizika pre zdravie spotrebiteľov a chýbajúcich údajov o reprezentatívnych použitiach týkajúcich sa plodovej zeleniny.

(10) MRL pre stolové hrozno a muštové hrozno zodpovedajú dovozným toleranciám, ale keďže súbor údajov o metabolitoch M01 a M02 o genotoxicite bol neúplný a nebolo možné dokončiť posúdenie rizika pre spotrebiteľov, nemožno vylúčiť riziko pre spotrebiteľov. MRL v prípade rajčiakov, sladkej papriky, baklažánu, dyne červenej (vodového melóna) a koreňa cukrovej repy sú založené na zrušených použitiach fenamifosu v EÚ. Preto je vhodné vypustiť MRL stanovené pre túto látku v prílohe II k nariadeniu (ES) č. 396/2005 v súlade s článkom 17 nariadenia (ES) č. 396/2005 v spojení s jeho článkom 14 ods. 1 písm. a). MRL pre všetky produkty by sa mali stanoviť na úrovni LD v prílohe V k nariadeniu (ES) č. 396/2005 v súlade s článkom 18 ods. 1 písm. b) uvedeného nariadenia.

(11) Komisia viedla s referenčnými laboratóriami Európskej únie pre rezíduá pesticídov konzultácie o potrebe upraviť určité LD. Pre všetky účinné látky, na ktoré sa vzťahuje toto nariadenie, tieto laboratóriá navrhli LD pre konkrétne produkty, ktoré sú analyticky dosiahnuteľné.

(12) Pod hlavičkou Svetovej obchodnej organizácie prebehli konzultácie o nových MRL s obchodnými partnermi Únie a ich pripomienky boli zohľadnené.

(13) Nariadenie (ES) č. 396/2005 by sa preto malo zodpovedajúcim spôsobom zmeniť.

(14) Pred tým, ako nové MRL nadobudnú platnosť, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa prispôsobili požiadavkám, ktoré vyplynú z úprav príslušných MRL.

(15) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Prílohy II, III a V k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 8. augusta 2023.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 18. januára 2023 Za Komisiu predsedníčka Ursula VON DER LEYEN

(1) Ú. v. EÚ L 70, 16.3.2005, s. 1.

(2) Vykonávacie nariadenie Komisie (EÚ) 2020/1280 zo 14. septembra 2020 o neobnovení schválenia účinnej látky benalaxyl v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011 (Ú. v. EÚ L 301, 15.9.2020, s. 4).

(3) Európsky úrad pre bezpečnosť potravín, Conclusion on the peer review of the pesticide risk assessment of the active substance benalaxyl [Záver z partnerského preskúmania týkajúceho sa účinnej látky benalaxyl z hľadiska posúdenia rizika pesticídov], Vestník EFSA (EFSA Journal) (2020) 18(1):5985.

(4) Vykonávacie nariadenie Komisie (EÚ) 2020/1276 z 11. septembra 2020 o neobnovení schválenia účinnej látky bromoxynil v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011 (Ú. v. EÚ L 300, 14.9.2020, s. 32).

(5) Vykonávacie nariadenie Komisie (EÚ) 2020/1246 z 2. septembra 2020 o neobnovení schválenia účinnej látky fenamifos v súlade s nariadením Európskeho parlamentu a Rady (ES) č. 1107/2009 o uvádzaní prípravkov na ochranu rastlín na trh a o zmene prílohy k vykonávaciemu nariadeniu Komisie (EÚ) č. 540/2011 (Ú. v. EÚ L 288, 3.9.2020, s. 18).

(6) Európsky úrad pre bezpečnosť potravín, Conclusion on the peer review of the pesticide risk assessment of the active substance fenamiphos [Záver z partnerského preskúmania týkajúceho sa účinnej látky fenamifos z hľadiska posúdenia rizika pesticídov], Vestník EFSA (EFSA Journal) (2019) 17(1):5557.